23. schôdza NR SR - 6.deň - B. popoludní
Dátum: 2024-12-03
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

10. Ďakujem pekne. Milá jedna kolegyňa, milí kolegovia, ja len chcem poprosiť pána Danka, keby mohol privítať na balkóne, neviem, kto to je. Odkiaľ ste, prosím vás, na balkóne? (Reakcia z balkóna: zo Spišskej Novej Vsi.) Perfektné, vítame vás. Pán Andrej teraz rieši niečo. Danko, Andrej, podpredseda NR SR Pozdravujem moju milovanú Spišskú Novú Ves. (Potlesk.) Pročko, Jozef, poslanec NR SR Som rád, že ste na balkóne. Máte také zelené dresy, oblečme si dresy, keď sme takto v kope, nech vieme, kto za koho kope. A to je jedno pre mňa, za koho kopete, len na vás sa chcem obrátiť. Riešime tu zákon o hmotnej zodpovednosti a hmotná zodpovednosť je veľmi dôležitá. Ja si myslím, že aj vy na tom balkóne ste učili a učíte svoje deti, aby boli zodpovedné. Aby boli zodpovedné nielen k svojmu majetku, ale aj zodpovedne sa správali k iným, aj k veciam zvereným. A ja si myslím, myslím si, nebudem to tvrdiť na 100 %, že aj vy na tom balkóne ste za to, aby politici mali hmotnú zodpovednosť. Aby mali zodpovednosť za to, čo robia. Je tam niekto, kto je proti? Nech dá ruku ten, kto je proti. Všetci ste za, výborne. Ďakujem vám veľmi pekne za podporu, pretože zákon o hmotnej zodpovednosti je zákon, ktorý chcú občania. Od prvej chvíle, ako som prišiel do Národnej rady, ako som prijal teda kandidatúru v hnutí OĽANO a teraz v hnutí SLOVENSKO, je toto môj najväčší záujem, pretože ja sa nehrám na politika. To Andrej Danko je politik, skvelý, skúsený, teraz sa mu trošku rozbíja klub, ale toho Huliaka, nebojte sa, oni ho opatria nejako. A ja nie som politik, ja stále zostávam Jožo Pročko, ktorý dostal šancu byť v parlamente a v tomto parlamente sa snažím pôsobiť čestne a spravodlivo, tak ako ma vychovali moji rodičia a tak ako sa snažím vychovávať ja svoje deti. A hmotná zodpovednosť, zodpovednosť politikov, aby nekradli, je dôležité, aby ste sa mali dobre aj vy v Spišskej, aby ste mali dôchodky, aby vám zvýšili príplatky, aby vám nezvyšovali poplatky za smeti, poplatky za občianske preukazy, aby ste mohli cestovať za menej peňazí, aby ste sa mali dobre. Lebo keď vám politici neukradnú peniaze, tak budú peniaze na dôchodky, budú peniaze na zvyšovanie peňazí a to so mnou súhlasíte, určite. Ale spýtam sa vás, občania Slovenska teraz pri obrazovkách doma, prípadne pri počítačoch, prípadne pri mobilných telefónoch, kto z vás, kto z vás... Dovidenia, majte sa pekne, Spišská Nová Ves, máte krásne zelené dresy. Dúfam, že napíšete svojim tým, ktorých ste volili, aby podporili zákon o hmotnej zodpovednosti, dovidenia... Odchádza balkón, áno, už je, tam je, nie je záber na nich? Bol. Takže, milí Slováci, kto z vás, kto z vás mi vie povedať, doma teraz čo pozeráte alebo v kancelárii, ktorý politik chce zodpovednosť hmotnú? No čestný politik, čestný politik vám povie, ja nemám problém s hmotnou zodpovednosťou. Keď sme predkladali naposledy, tak mi niektorí opoziční kolegovia povedali, ale veď ty si neprišiel za nami, ty si sa s nami nedohodol. Ja? Hlasujem podľa svojho vedomia a svedomia za každý jeden zákon opozičných kolegov bez toho, že by som sa s nimi dohodol, že by som musel prísť za nimi a povedať, viete čo, ja som sa s vami... Toto nie je náhoda, toto nie je náhoda, neexistujú náhody. Pán Boh vás sem poslal, pán poslanec. To je poslanec, s ktorým som sa rozprával o tom, že prečo som sa s nimi nedohodol na tomto zákone. Ale ja sa nepotrebujem dohadovať na zákonoch. Keď je zákon, keď je zákon čestný a zákon chce, aby politici sa správali zodpovedne, tak ja sa mám na tom dohadovať? Opakujem, príklad tu bol, moji kolegovia z SaS, škoda, že sa môj kolega jeden, nebudem ho menovať, Ondrej Dostál, neprihlási, ale Ondrej je pre mňa veľmi čestný človek, veľmi čestný človek, ale tiež nehlasoval za hmotnú zodpovednosť. A ak budú mať nejaké výhrady k tej hmotnej zodpovednosti, nech sa páči, ale niekde treba začať. A tento náš zákon je zákon, za ktorý v roku 2016 SaS hlasovala. Nič sa nezmenilo a v roku 2016 SaS tento zákon, identický zákon, ktorý predkladáme, SaS podporila. Nemať dôvod ho podporiť je pre mňa, to je pre mňa terra incognita. Ja tomu nerozumiem, nerozumiem, prečo nechcem podporiť zákon, ktorý dáva politikom zodpovednosť za svoje činy. Budeme tento zákon predkladať aj ďalej, pretože neverím, že tento zákon prejde, pretože koalícia má 79, teda s odretými Huliakovými ušami 76, a, žiaľbohu, asi nás nepodporí ani časť opozície. Kolegyňa Jurík, som veľmi rád, že vy áno, už ste to tu prikývli. Nie? Už nie? Aha, už princíp, tak dobre, tak dobre, prepáčte. Jasné, super, takže áno. Viete, vždy človek si vie nájsť, že prečo to nepodporím, lebo viete, tam vy máte toto a toto, a preto to nemôžem, lebo toto tam je a toto nemôžeme. Ten princíp je dobrý, ale toto je zlé. A čo má byť? A čo má byť prvé? Ešte raz a saskárov sa budem spytovať, prečo to nepodporia, keď to podporili v 2016. Hmotná zodpovednosť, milí Slováci, nie je môj výmysel, nie je to výmysel Joža Pročka. Ja to predkladám, pretože keď som prišiel do hnutia a poprosil som ich, toto je vec, ktorú som ja ako človek, ktorý sedel doma a sledoval parlament, stále chcel. Stále som chcel, aby politici mali hmotnú zodpovednosť. A vy, čo tvrdíte, že ten princíp sa vám páči, ale nebudem za to hlasovať, lebo toto je také, aké, onaké. No tak prepáčte, dajte pozmeňovacie návrhy, pozmeňme to, ale kedy ho prijmeme, kedy? A ja stále tvrdím a tvrdiť budem, človek, ktorý sa nebojí a je vo verejnom živote, za tento zákon bude hlasovať. Ďakujem veľmi pekne.